Tirsdag omkring klokken 15 modtog Nordjyllands Politi flere meldinger, om at der blev kastet store grene ned på motorvej E45. Grenene blev kastet fra motorvejsbroen ved Hadsundvej i Aalborg. Et vidne så to personer stå på Hadsundvej og kaste store grene ned. Vidnet har oplyst at grenene var mindst en meter lange og havde en tykkelse af mindst fem til ti centimeter. De to personer løb fra stedet efter de havde kastet grenene ned på motorvejen, men kort tid efter blev de anholdt af politiet og taget med på stationen. Ingen bilister er tilsyneladende kommet til skade. Dog måtte en bilist bremse kraftigt op og foretage undvigemanøvre for at ikke at blive ramt af en gren. De to anholdte er begge mænd på henholdsvis 19 og 20 år. De er begge af udenlandsk herkomst og skal nu afhøres af politiet med tolk. Begge mænd kan se frem til en sigtelse for overtrædelse straffelovens paragraf 252 ved at have sat andres liv i fare. Nordjyllands politi vil meget gerne høre fra bilister, der har set de to personer på motorvejsbroen. Motorvejen ved Hadsundvej bliver kortvarigt afspærret fra klokken 17.05 for at søge efter spor på stedet.

Referat:
Tirsdag eftermiddag blev to personer anholdt efter at have smidt store grene ud fra en motorvejsbro i Aalborg.